ประกาศกระทรวงการพัฒนาสังคมและความมั่นคงของมนุษย์ เรื่อง หลักเกณฑ์และวิธีการขอรับใบแทนใบสำคัญแสดงการจดทะเบียนการออกใบแทนใบสำคัญแสดงการจดทะเบียน และกำหนดแบบใบแทนใบสำคัญแสดงการจดทะเบียนของสมาคมฌาปนกิจสงเคราะห์

ประกาศกระทรวงการพัฒนาสังคมและความมั่นคงของมนุษย์
ประกาศกระทรวงการพัฒนาสังคมและความมั่นคงของมนุษย์
เรื่อง
หลักเกณฑ์และวิธีการขอรับใบแทนใบสำคัญแสดงการจดทะเบียน
การออกใบแทนใบสำคัญแสดงการจดทะเบียน
และกำหนด
แบบใบแทนใบสำคัญแสดงการจดทะเบียนของสมาคม
ฌาปนกิจสงเคราะห์
 

อาศัยอำนาจตามความในมาตรา ๗ และมาตรา
๑๘ แห่งพระราชบัญญัติการฌาปนกิจสงเคราะห์ พ.ศ. ๒๕๔๕
รัฐมนตรีว่าการกระทรวงการพัฒนาสังคมและความมั่นคงของมนุษย์ออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกระทรวงการพัฒนาสังคมและความมั่นคงของมนุษย์
เรื่อง หลักเกณฑ์และวิธีการขอรับใบแทนใบสำคัญแสดงการจดทะเบียนการออกใบแทนใบสำคัญแสดงการจดทะเบียน
และกำหนดแบบใบแทนใบสำคัญแสดงการจดทะเบียนของสมาคมฌาปนกิจสงเคราะห์

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในกรณีที่ใบสำคัญแสดงการจดทะเบียนของสมาคมฌาปนกิจสงเคราะห์สูญหายหรือถูกทำลาย
ให้สมาคมฌาปนกิจสงเคราะห์ยื่นคำขอตามแบบ ส.ฌ. ๘
ต่อนายทะเบียนสมาคมฌาปนกิจสงเคราะห์ประจำท้องที่
พร้อมกับสำเนาบันทึกการแจ้งความของพนักงานสอบสวนด้วย
ในกรณีที่ใบสำคัญแสดงการจดทะเบียนของสมาคมฌาปนกิจสงเคราะห์ชำรุดในสาระสำคัญ
ให้สมาคมฌาปนกิจสงเคราะห์ยื่นคำขอตามแบบ ส.ฌ. ๘
ต่อนายทะเบียนสมาคมฌาปนกิจสงเคราะห์ประจำท้องที่
พร้อมกับใบสำคัญแสดงการจดทะเบียนที่เหลืออยู่

ข้อ
๔ เมื่อนายทะเบียนสมาคมฌาปนกิจสงเคราะห์ประจำท้องที่
ได้รับคำขอตามข้อ ๓
แล้วเห็นว่าใบสำคัญแสดงการจดทะเบียนของสมาคมฌาปนกิจสงเคราะห์นั้นสูญหาย ถูกทำลายหรือชำรุดในสาระสำคัญ
ให้ออกใบแทนใบสำคัญแสดงการจดทะเบียนตามแบบ ส.ฌ. ๙

ข้อ
๕ แบบ ส.ฌ. ๘ และแบบ ส.ฌ. ๙
ให้เป็นไปตามท้ายประกาศนี้

ข้อ
๖ ในกรณีที่มีปัญหาหรือข้อโต้แย้งเกี่ยวกับการปฏิบัติตามประกาศนี้
ให้ผู้อำนวยการสำนักงานกิจการสตรีและสถาบันครอบครัวเป็นผู้วินิจฉัยชี้ขาด


ประกาศ ณ วันที่ ๒๗
ธันวาคม พ.ศ. ๒๕๔๕
อนุรักษ์ จุรีมาศ
รัฐมนตรีว่าการกระทรวงการพัฒนาสังคมและความมั่นคงของมนุษย์
[เอกสารแนบท้าย]

๑.
คำขอรับใบแทนใบสำคัญแสดงการจดทะเบียนสมาคมฌาปนกิจสงเคราะห์ตามพระราชบัญญัติการฌาปนกิจสงเคราะห์
พ.ศ. ๒๕๔๕ (แบบ ส.ฌ. ๘)
๒.
ใบแทนใบสำคัญแสดงการจดทะเบียนสมาคมฌาปนกิจสงเคราะห์ (แบบ ส.ฌ. ๙)

(ดูข้อมูลจากภาพกฎหมาย)



























ปริญสินีย์/ผู้จัดทำ
๒๐ กุมภาพันธ์ ๒๕๕๕


[๑] ราชกิจจานุเบกษา
เล่ม ๑๒๐/ตอนพิเศษ ๓๑ ง/หน้า ๘/๑๓ มีนาคม ๒๕๔๖